Uredba Komisije (ES) št. 1217/2002

z dne 5. julija 2002

o zahtevi, da uvozniki ali proizvajalci nekaterih snovi Einecs predložijo nekatere informacije in izvedejo nekatere preskuse na podlagi Uredbe Sveta (EGS) št. 793/93

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 793/93 z dne 23. marca 1993 o oceni in nadzoru tveganja, ki ga predstavljajo obstoječe snovi [1], in zlasti člena 12(2) Uredbe,

ob upoštevanju naslednjega:

(1) Številne države članice so obvestile Komisijo o tehtnih razlogih za domnevo, da lahko nekatere snovi z evropskega seznama obstoječih snovi (Einecs) [2] zaradi stopnje izpostavljenosti, do katere pride pri njihovi proizvodnji ali uporabi, predstavljajo resno tveganje za ljudi ali okolje.

(2) Od teh proizvajalcev in uvoznikov je torej treba zahtevati, da Komisiji predložijo njihove informacije o teh snoveh.

(3) Od teh proizvajalcev in uvoznikov je prav tako treba zahtevati, da preskusijo obravnavane snovi, da pripravijo poročilo o navedenih preskusih in da ta poročila, skupaj z rezultati preskusov, posredujejo Komisiji, skladno z možnostjo, predvideno v členu 12(3) Uredbe (EGS) št. 793/93, ki pravi, da kadar neko snov kot tako ali v obliki pripravka proizvajajo ali uvažajo različni proizvajalci ali uvozniki, lahko eden ali več proizvajalcev ali uvoznikov v imenu drugih izvede dodatno preskušanje.

(4) Ukrepi, predvideni s to uredbo, so v skladu z mnenjem odbora, ustanovljenega s členom 15 Uredbe (EGS) št. 793/93 –

SPREJELA NASLEDNJO UREDBO:

Člen 1

Proizvajalci in uvozniki ene ali več snovi Einecs, navedenih v Prilogi k tej uredbi:

(a) predložijo Komisiji informacije, določene v Prilogi, v okviru v njej določenih rokov;

(b) v zvezi z vsako takšno snovjo izvedejo preskuse, navedene v Prilogi, v skladu z v njej določenimi protokoli;

(c) predložijo Komisiji poročilo o vsakem preskusu, skupaj z rezultati, v okviru rokov, določenih v Prilogi.

Člen 2

Ta uredba začne veljati 20. dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 5. julija 2002

Za Komisijo

Margot Wallström

Članica Komisije

[1] UL L 84, 5.4.1993, str. 1.

[2] UL C 146 A, 15.6.1990, str. 1.

--------------------------------------------------

PRILOGA

Zahteve za preskušanje/informacije iz te priloge naj se naslovijo na:

Evropska komisija

Generalni direktorat za okolje

Direktorat C - Enota C.3 - Kemikalije

B—1049 Bruselj

| Št. Einecs | Št. CAS | Ime snovi | Razlog(-i) za skrb | Zahteve za preskušanje/informacije | Meseci od datuma začetka veljavnosti te uredbe |

1 | 203-988-3 | 112-59-4 | Dietilen glikol monoheksil eter | Izpostavljenost ljudi med proizvodnjo in uporabo. Razpršena uporaba v premazih, tiskarskih črnilih in za čistilih. Nerazpoložljivost študij o učinkih snovi na razvoj in plodnost povzroča skrb zaradi jasne toksičnosti za razmnoževanje, opažene v študijah na glodalcih in neglodalcih z nekaterimi derivati etilen glicol etra | Študije plodnosti (EC B.34/OECD TG 415 ali OECD TG 416) | 18 |

2 | 263-090-2 | 61789-80-8 | Kvartarne amonijeve spojine, bis (hidrogenirane lojeve alkil) dimetil, kloridi | Znatno povečanje v količinah porabljene snovi, ki bi lahko predstavljale tveganje za okolje | Letna poročila industrije o skupnih proizvedenih in uporabljenih količinah snovi (obdobje 2000 – 2002) | 6 (količina leto 2000) 18 (količina leto 2001) 24 (količina leto 2002) |

3 | 203-481-7 | 107-31-3 | Metil format | Kemikalija proizvedena v velikih količinah Akutna inhalacijska izpostavljenost preskusnih živali snovi je povzročila draženje oči in dihal Negotovost in nezmožnost vzpostavitve OEL (SCOEL) na znanstveni podlagi zaradi pomanjkanja podatkov Pomanjkanje podatkov o dolgotrajni izpostavljenosti za določitev varne stopnje izpostavljenosti | Študija subkronične inhalacijske toksičnosti: 90 - dnevna študija s ponavljajočim se odmerkom (EC B.29/OECD TG 413) | 18 |

4 | 200-864-0 | 75-35-4 | 1,1-dikloroeten | Kemikalija proizvedena v velikih količinah Motnje v delovanju živčnega sistema ob dolgotrajni izpostavljenosti precej pod trenutnimi mejnimi vrednostmi za poklicno izpostavljenost (OEL) | Študija subkronične inhalacijske toksičnosti: 90 - dnevna študija s ponavljajočim se odmerkom (čas okrevanja 4–6 tednov) s posebnimi nevrološkimi parametri (EC B.29/OECD TG 413 in OECD TG 424). Splošne patološke raziskave se lahko opustijo, če so te informacije na voljo v drugih študijah. | 18 |

Posebni nevrološki parametri: Ocena sklopa parametrov funkcionalnih opazovanj ter ocena motorične aktivnosti;Ocena vedenjskega vzorca (npr. sposobnost vidnega razločevanja);Ocena kognitivnih sposobnosti (npr. zapoznele spremembe, Morrisov vodni labirint). |

Vse ustrezne informacije in popolna poročila o študijah, potrebni za ovrednotenje potencialne nevarnosti snovi. |

5 | 211-309-7 | 637-92-3 | 2-etoksi-2-metilpropan | Snov, o kateri je malo podatkov Naraščajoča verjetnost za široko razpršeno uporabo snovi zaradi njene možne uporabe kot nadomestka za MTBE Pri dolgotrajni izpostavljenosti lahko pride do škodljivih učinkov | Informacije o letni proizvedenih in uvoženih količinah. Akutna toksičnost za Daphnia sp. (EC. C.2/OECD TG 202). Preskus zaviranja rasti pri algah (EC. C.3/OECD TG 201). Študija razvojne toksičnosti (OECD TG 414). Vse ustrezne informacije in popolna poročila o študijah, potrebni za ovrednotenje potencialne nevarnosti snovi. | 18 |

Študija plodnosti (OECD TG 416). | 24 |

--------------------------------------------------